Коми Республикаса Юралысь Вячеслав Гайзер восьтiс Сыктывдiн районын этша челядя школаясын дистанционнöя велöдан республиканскöй проект.

Коми Республикаса Юралысь участвуйтiс «Менам Коми муöй» тема вылö медводдза дистанционнöй урокын, мый нуöдiс сетевöй велöдысь Светлана Юрова Сыктывдiн районлöн Ыб сиктса да Сосногорск районлöн Йираёль посёлокса школаясын велöдчысьяслы.

Кыдзи пасйис Вячеслав Гайзер: «Тöдчанаöн лоö сiйö, мый кöч тöлысь медводдза лунö, кодi йитчöма уна выльтор тöдмавны кöсйöмкöд, ыджыд вермöмъяс шедöдны босьтчöмкöд, ми заводитам миян республикаын зэв колана проект. Этша челядя школаясын велöдчысьясöс дистанционнöя велöдöм – тайö ыджыд кöсйöм кутны сиктса школаяс да сэк жö бурмöдны сэнi велöданногсö».

Республикаса Юралысь тöдчöдiс, мый проектлöн тырвыйö уджалöм могысь матысса кадö нуöдасны зэв ыджыд удж, медым лöсьöдны велöдысьяс да велöдчысьяс костын дистанционнöй йитöд. Проект серти сiдзжö стрöитасны выль школаяс, кöнi компьютер да öдйö уджалысь Öтуввез отсöгöн школьникъяслöн лоас позянлун асланыс сиктысь мунтöг велöдчыны Республиканскöй велöдан шöринысь медбур педагогъяс дорын. Вячеслав Гайзерлöн кывъяс серти, дистанционнöй велöдчöм отсöгöн лоас позянлун сiдзжö велöдчыны выль информационнöй технологияясö.

«Республика сетас став позянлунсö велöдчöм вылö, а тiян мог – сöмын кöсйыны велöдчыны, бура быдмыны», - пасйис Коми Республикаса Юралысь.